Jeremia 13 | Beibele Inthaneteng | Phetolelo ya Lefase le Lefsa
13 Se ke seo Jehofa a mpoditšego sona, a re: “Sepela, o yo ikhweletša lepanta la lešela la linene o le tleme lethekeng la gago, eupša o se ke wa le tsenya ka meetseng.”
2 Ka gona ka hwetša lepanta go ya ka lentšu la Jehofa gomme ka le tlema lethekeng.
3 Lentšu la Jehofa la ntlela ka lekga la bobedi, la re:
4 “Tšea lepanta le o le hweditšego leo le lego lethekeng la gago o eme, o ye Eforate,+ o le ute mongeng wa leswika.”
5 Ka gona ka ya ka le uta Eforate, go ya kamoo Jehofa a bego a ntaetše ka gona.
6 Ya re bofelong bja matšatši a mantši Jehofa a re go nna: “Ema, o ye Eforate gomme moo o tšee lepanta leo ke go laetšego gore o le ute gona.”
7 Ka gona ka ya Eforate, ka epa ka tšea lepanta lefelong leo ke bego ke le utile go lona gomme lepanta le be le senyegile; le be le se sa na mohola.
8 Ke moka lentšu la Jehofa la ntlela, la re:
9 “Se ke seo Jehofa a se boletšego: ‘Ka tsela e swanago, ke tla senya boikgantšho bja Juda+ le boikgantšho bjo bogolo bja Jerusalema.
10 Batho ba ba babe bao ba ganago go kwa mantšu a ka,+ bao ba sepelago ka bonganga bja pelo ya bona+ le bao ba latelago medimo e mengwe gore ba e hlankele le go e khunamela,+ le bona ba tla swana le lepanta le leo le se nago mohola.’
11 ‘Go etša ge lepanta le kgomarela lethekeng la motho, ka mo go swanago ke dirile gore ba ntlo ya Isiraele ka moka le ba ntlo ya Juda ka moka ba nkgomarele+ gore e be batho+ ba ka, botumo+ bja ka, tumišo ya ka le selo se sebotse; eupša ga se ba ka ba kwa,’ o re’alo Jehofa.+
12 “O ba botše lentšu le, o re: ‘Se ke seo Jehofa Modimo wa Isiraele a se boletšego: “Nkgo e nngwe le e nngwe e kgolo ke yeo e tlatšwago beine.”’+ Bona ba tla re go wena: ‘Na o re ruri ga re tsebe gore nkgo e nngwe le e nngwe e kgolo ke yeo e tlatšwago beine?’
13 O re go bona: ‘Se ke seo Jehofa a se boletšego: “Ke tla tlatša badudi ka moka ba naga ye le dikgoši tšeo di dutšego sedulong sa bogoši sa Dafida+ le baperisita le baporofeta gotee le badudi ka moka ba Jerusalema ka botagwa.+
14 Ke tla ba thulantšha, botate gotee le barwa,”+ o re’alo Jehofa. “Nka se ba šokele goba ka ba kwela bohloko gomme nka se ba gaugele e le gore ke tle ke ba senye.”’+
15 “Ekwang gomme le hlwaye tsebe. Le se ke la ikgogomoša+ ka gobane Jehofa o boletše.+
16 Neang Jehofa Modimo wa lena letago,+ pele ga ge a ka tliša leswiswi+ le pele ga ge maoto a lena a kgopana dithabeng leswiswing.+ Le tla holofela seetša+ gomme o tla se dira moriti+ o mogolo; o tla se fetoša leswiswi le leso.+
17 Ge e ba le ka se kwe,+ gona moya wa ka o tla lla wa ntšha megokgo mafelong a boutamo ka baka la boikgantšho bjoo;+ leihlo la ka le tla ela megokgo, ka gobane mohlape+ wa Jehofa o tla be o thopilwe.
18 “Botša kgoši le mohumagadi,+ o re: ‘Dulang lefelong la tlasana,+ ka gobane mphapahlogo wa lena o mobotse o tla wa dihlogong tša lena.’+
19 Metse ya borwa e tswaletšwe, e le gore go se be le yo a e bulago. Juda ka moka ga yona e išitšwe bothopša. E išeditšwe ruri bothopša.+
20 “Emiša mahlo a gago o bone bao ba tlago ba etšwa ka leboa.+ O kae mohlape wo motho a go filego wona, mohlape wa gago o mobotse?+
21 O tla re’ng ge yena a go ela hloko,+ mola wena o ba rutile go tloga mathomong e le bagwera ba gago ba pelobohloko bao ba bapilego le wena?+ Na o ka se swarwe ke bohloko bja pelego bjo bo etšago bja mosadi yo a belegago?+
22 Ge pelong ya gago o tla re:+ ‘Ke ka baka la’ng ke wetšwe ke dilo tše?’+ Seaparo sa gago se apotšwe ka baka la boati bja melato ya gago;+ direthe tša gago di kwešitšwe bohloko.
23 “Na Mokushe*+ a ka fetoša letlalo la gagwe? Goba na lepogo le ka fetoša mebalabala ya lona?+ Le lena le ka kgona go dira botse, lena batho bao le rutilwego go dira bobe.+
24 Ka gona ke tla ba gašanya+ go etša mahlaka a fetago le phefo e tšwago lešokeng.+
25 Ye ke kabelo ya lena, kabelo ya lena e etšwego yeo e tšwago go nna,”+ o re’alo Jehofa, “ka gobane le ntebetše+ gomme le botile maaka.+
26 Le nna ke tla kukela diaparo tša lena godimo ka le pipa ka tšona sefahlegong gomme dihlong tša lena di tla bonwa,+
27 gwa bonwa ditiro tša gago tša bohlotlolo+ le go lla ga gago+ wa pere le boitshwaro bja gago bjo bo hlephilego bja go gweba ka mmele. Ke bone makgapha a gago mebotong, kua nageng.+ O wa madimabe, wena Jerusalema! O tla dula lebaka le lekaaka’ng+ o sa hlweka?”+
^ Goba, Moethiopia.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D13%26wtlocale%3DSE%26srcid=share⊂ject=Bala Beibele Inthaneteng